**Määruse eelnõu, mis käsitleb loomade kaitset vedamise ja sellega seonduvate toimingute ajal**

Täna kehtiva määruse, mis käsitleb loomade kaitset vedamise ja sellega seonduvate toimingute ajal (EÜ 1/2005) ülevaatamine ja hindamine ning Euroopa elanike arvamusega arvestamine on jõudnud selleni, et Euroopa Komisjon avaldas 7. detsembril 2023 ettepaneku uue õigusakti kehtestamiseks.

Õigusakti muutmise eesmärgiks on toetada jätkusuutlikku põllumajandustoodangu ja toidu tootmist, seejuures pidades silmas kõrgemaid loomaheaolu standardeid. Kehtiv õigusakt tugineb tehnoloogilistele lahendustele, mis on tänaseks ligikaudu 20 aastat vanad. Uus määrus peab olema lihtsamini rakendatav, vastama paremini ühiskonna kõrgenenud ootustele ning võtma kasutusele uued digitaalsed ja tehnoloogilised vahendid. Kehtiva õigusakti rakendamise tõhusust on analüüsitud mitme uuringuga ning leiti, et vajalik on endisest lihtsam ja tõhusam nõuete kontrollimine.

**Eesmärgid üldiselt**

* Muudetakse nõuded teekonna pikkustele ja puhkepausidele (EFSA soovitus).
* Suurendatakse loomadele ruumi transpordi ajal sõltuvalt loomaliigist (EFSA soovitus).
* Parandatakse nõrgemate loomade transporditingimusi – võõrutamata loomad, tiined loomad.
* Välditakse temperatuuri äärmuseid (EFSA soovitus).
* Rakendatakse rohkem digitööriistu.
* Kaitstakse loomade heaolu kolmandatesse riikidesse ekspordil.
* Kasside ja koerte heaolu kaitse vedudel majanduslikel eesmärkidel.

**Eeltöö**

Ettepanekutele on eelnenud põhjalik analüüs ja arvamuste kogumine (eelnõu kaaskirjas nimetatakse 983 dokumendi analüüsi, 4 kampaaniat, 59 281 laekunud avalikku arvamust, 68 vastusega sihtrühmale suunatud intervjuud ja 43 intervjuud juhtumianalüüside ja fookusgruppidega). Avalikkuse eelistus on keelata eksport kolmandatesse riikidesse ja lühendada transpordi aegu. Loomaõiguslased soovivad lisaks paremat õigusruumi rakendamist ning tehnoloogilisi abivahendeid. Sektori ettevõtjad muretsevad teekonnapikkuste lühendamise pärast ja soovivad kehtiva õigusruumi paremat rakendamist.

Õigusakti ettepanek ei ole veel eesti keeles avaldatud, allpool ülevaade inglise-keelsest ettepanekust.

**Õigusaktist üldiselt**

Ettepanek on õigusaktiga reguleerida kõiki peamisi transporditavaid loomaliike, lisades juurde koerte, kasside ja veeloomade transpordi nõuded. Detailselt on kirjeldatud põllumajandusloomade, veeloomade, kasside ja koerte kaubanduslikul eesmärgil teostatavad veod. Üldised nõuded kirjeldatakse vedudele, mis toimuvad 50 km kaugusele või loomade vedu treeningule, näitusele, kultruurisündmustele, ratsavõistlustele jmt. Nõuded ei kehti eksootiliste loomade veole (CITES[[1]](#footnote-1) reguleeritavad loomaliigid), vedudele loomaaedade vahel, veterinaararsti juurde, dekoratiivkalade vedu, kalade transport söögikohta) ja katseloomadele. Põhjendus, miks nimetatud grupid jäeti välja on see, et neil on individuaalsed vajadused, mida kaetakse erivahendite ja -režiimi abil.

Õigusakti ülesehitust on täielikult uuendatud: üldnõuded on nüüdsest lisatud teemade kaupa peatükkidesse ning loomaliikide kaupa spetsiifilised nõuded on esitatud õigusakti lisades.

**Mõned märksõnad ettepanekutest:**

1. Reisi algpunkt ja sihtpunkt on koht, kus loom on üle nädala.
2. Lühike vedu kestab maksimaalselt 9 tundi.
3. Pika veo muster on: 21+24+21 (10 tundi sõitu; 1 tund pausi, kus loomad on veovahendis; 10 tundi sõitu. Seejärel 24 tunniks loomad veovahendist välja ja edasi sama sõidurütm 10+1+10). Merel teekonna arvestus peatub, aga loomade söötmise ja ülevaatamise rütm jätkub. Laadimisaeg on teekonna aja sees, mis on eriti oluline näiteks puurides transporditavate loomade puhul.
4. Oluliselt muudetakse nõudeid kolmandatesse riikidesse ekspordil: kogu vedu peab vastama ELi nõuetele, lisatud on täpsemad nõuded veolaevadele, uue nõudena lisandub puhkekohtade heakskiitmine väljaspool ELi.
5. Alla 5 nädala vanuste ja alla 50kg vasikate (mõlemad tingimused peavad olema täidetud) lubatud teekonna kogupikkus on 19 tundi (9 tundi sõitu + 1 söötmine ja puhkus +9 tundi sõitu), eeldusel, et autos saavad vasikad piimajooke.
6. Tiineid loomi ei tohi vedada kui nende tiinus on viimases kolmandikus (ehk 80% tiinusest on kantud).
7. Tapamajja tohib toimuda ainult lühike vedu, ehk maksimaalselt 9 tundi.
8. Reaalajas autode liikumise jälgimine üleliiduliselt nö ajatempli põhimõttel – autosid ei jälgita pidevalt, kuid järelevalveametnik saab süsteemi hoiatuse, kui auto ei ole jõudnud teekonnal määratud punkti kokkulepitud ajal.
9. Temperatuuri puudutavad piirangud lähtuvad ilmaennustusest ja välistemperatuurist.
* Alla 0 C – loomi tuleb kaitsta tuulekülma eest.
* Alla -5 C – veoaeg lühem kui 9 tundi.
* Vahemik 25-30 C - vedada tohib kuni 9 tundi, kui päevasel ajal vahemikus 10.00-21.00.
* Üle 30 C: vedu peab toimuma öösel vahemikus 21.00-10.00 ja loomadel peab olema 20% rohkem ruumi.
1. Lisatakse nõuded kassidele, koertele, veeloomadele.
2. Olulised on muudatused teekonna planeerimisel. Edaspidi tuleks ka lühiajaline vedu (alla 9 tunni) planeerida TRACES süsteemis ka riigisiseselt (PTA-ga seda kooskõlastama ei pea).
1. Washingtoni (1973) konventsioon loodusliku loomastiku ja taimestiku ohustatud liikidega rahvusvahelise kaubanduse kohta [↑](#footnote-ref-1)